<classify> HOSPITALI ya Kanda ya Rufaa Mbeya MZRH imeanzisha kiwanda cha utengenezaji maji tiba chenye uwezo wa kuzalisha lita 3, 840 kwa mwezi na hivyo kupunguza gharama za uagizaji kwa asilimia 73.Mkurugenzi wa Hospitali hiyo, Dk Godlove Mbwanji aliwaambia wanahabari wa kampeni ya Tumeboresha sekta ya afya kuwa uanzishaji wa kiwanda hicho Februari mwaka huu ni utekelezaji kwa vitendo sera ya viwanda ya awamu ya tano pamoja maagizo ya Rais John Magufuli kuanzisha kiwanda cha uzalisha maji tiba.Alisema ujenzi wa kiwanda hicho uliogharimu Sh milioni 120 kutoka mapato ya ndani kinazalisha dripu zenye mita za ujazo 250 na 500 ambazo zinatumika kwa ajili ya kuhudumia wagonjwa wenye uhitaji.Hali hii imesaidia kuondokana na adha ya kununua au kuagiza dripu nje ya nchi , uwezo wa kiwanda ni kuzalisha maji tiba lita 3,840 kwa mwezi na mahitaji yetu ni lita 5,232 na hivyo kukidhi kwa asilimia 73 ya uhitaji wa maji tiba, alisema.Dk Mbwanji alisema uzalishaji huo umepunguza gharama za manunuzi ya maji tiba nje ya nchi na kuwa wana uhakika na upatikanaji wake, wametoa mafunzo ya utaalam wa utengenezaji wa maji tiba na kuongeza ajira kwa wataalamu wa kutengeneza dawa hiyo. Aliongeza kuwa wanatarajia kuongeza uzalishaji ili kukidhi mahitaji ya ndani na baadaye kuhudumia hospitali za Nyanda za Juu Kusini na baada ya muda mfupi wataanza kutengeneza dawa za macho ya matone.Sisi ni tawi la Chuo Kikuu -MUHAS hivyo tutakuwa na wanafunzi wanaosomea fani ya dawa kwa hiyo uanzishaji wa utengenezaji wa dawa za macho na masikio ambao tunategemea utakamilika mwakani, utakuwa ni sehemu nzuri ya mafunzi yao kwa vitendo, alisema Dk Mbwanji.Aliongeza kuwa hospitali hiyo inahudumia mikoa saba ya Nyanda za Juu Kusini ambayo ni Iringa, Njombe, Ruvuma, Katavi Rukwa, Songwe na Mbeya na imeendelea kuboresha huduma zake mbalimbali ili kutoa huduma bora za afya kwa wananchi.  <topic>: KITAIFA 